**Referat af generalforsamling**

**Ny Hagested-Trønninge Vandværk**

**Den 30. marts 2022 – kl. 19.30**

Tilstede 12 andelshavere, samt 5 bestyrelsesmedlemmer

**Dagsorden**

1. **Velkommen**

Formand Lena Moe bød velkommen.

1. **Valg af dirigent**. Bestyrelsen forslog Hans Bøje Olsen. Hans Bøje Olsen blev valgt.
2. **Beretning**. **Herunder overvejelser/arbejde om vandværkets fremtid.**

Lena indledte med at fortælle om, hvilke rammer vandværkerne arbejder efter og hvad der kræves af os for, at I kan relatere det til vores vandværks situation:

**BNBO** stiller vandværkerne meget ulige. Vi er pålagt at finde en løsning og betale omkostninger for at sikre, at de boringsnære beskyttelsesområder bliver holdt fri for sprøjtning og evt. gødskning. Det kan ske ved køb af jorden eller kompensation til landmanden og efterfølgende kontrol af, at det overholdes. Afhængig af hvor vandværkernes BNBO-område ligger kan det koste alt fra 0 kr. til 1.000.000 kr. at få dette krav opfyldt. Foruden den ulige økonomiske belastning, kan der være en meget stor arbejdsbyrde forbundet med dette. Vi har været heldige, det kommer jeg til senere.

**Vandprøver og pesticider**: hvert år skal vores vand undersøges for flere pesticider. Sidste år kom der 3 nye stoffer til. I 2022 er der yderligere 3 stoffer (imazalil, metamitron-defamino og metaldehyd) og PFAS og PFOS. Flere og flere vandværker får konstateret pesticider i grundvandet, og hvis det vand de leverer til forbrugerne, er over grænseværdierne (0,1 mikrogram/liter), så kan de blive nødt til at lukke en boring eller et vandværk og slå sig sammen med et andet vandværk eller bede kommunen overtage. Usikker fremtid.

**Registrering af ledningsnet:** Der er nye krav om hvordan vi skal registrere ledningsnettet, og melde det ind centralt. (elektronisk)

**Vandværks samarbejde:**

Tuse Vandsam: Vi deltager i årligt formandsmøde og har en bestyrelsespost i Tuse Vandsam, dvs. vandværkerne på Tuse Næs, samt Hagested, Tuse og os.

Vestervangen vandværk måtte lukke og lade FORS overtage pga. for mange pesticider i vandet. Morsø havde også problemer med pesticider og lagde sig sammen med Tuse Næs vandværk. Vi er forbundet med Hagested vandværk og Tuse Næs vandværk og låner vand af hinanden, når det er nødvendigt i forbindelse med reparationer mv. Der er udskiftning på formandsposterne i Hagested og Tuse Næs pga. alder, og der vil formodentlig være flere indenfor få år. Vandværkerne på Tuse Næs har foretaget sammenlægninger (Markeslev, Morsø og Bognæs er blevet til Tuse Næs vv) og To-bjerg vandværk har haft 4 sammenlægninger, og der vil formodentlig komme flere sammenlægninger i fremtiden.

Holbæk Vandsam: Her deltager alle vandværker i Holbæk kommune, som er medlemmer samt Holbæk kommune. Det store arbejdspunkt har været BNBO aftaler. Næste møde i april vil indeholde et tema om samarbejde og sammenlægning af vandværker.

**Danske Vandværker:**  Vores brancheorganisation har specielt fokus på at hjælpe vandværkerne i forbindelse med BNBO, sammenlægning af små vandværker og pesticider. Der sker en markant udvikling af branchen i disse år.

**Vores vandværk:**

**Drift:**

**Udpumpet vandmængde:**

Vi har udpumpet 25.408 m3 vand, hvilket er næsten samme mængde som sidste år.

Vores nye **styresystem** har kørt fint hele året og vandforsyningen har ikke været afbrudt pga. vores drift, men et par timer mandag den 21.2 pga. strømafbrydelse.

Vi har fået vores **iltningstårn** renoveret. Vi forventer renovering af den anden grundvandspumpe og pumperne, som pumper vandet ud til andelshaverne. De er med på vores investeringsplan. Endvidere skal slambassinet vedligeholdes.

Vores nye **vandmålere** har gjort det lettere at aflæse, og det har vi besluttet at gøre 2 gange om året mhp. at opdage lækager hurtigt. Men HUSK, det er jeres ansvar, at I selv aflæser jævnligt, så I kan opdage lækager. Efter måleren, er det jeres ansvar og jeres udgift, hvis der er utætheder.

**Vandkvaliteten:**

Vandkvaliteten har været tilfredsstillende, når vi blander vandet fra de to boringer. Der er to slags prøvetagninger. I foråret bliver der taget prøver fra en vandhane, dvs. måling af det vand forbrugerne får ud. Der er ingen overskridelser. Grænseværdien ligger på 0,1 mikrogram/liter (for alle pesticidmålinger). Om efteråret bliver der taget prøver af råvandet, dvs. det, der pumpes op fra undergrunden. Vi har to boringer. Den ene er der ikke påvist pesticider i. I den anden har der været målt BAM og Desphenylchloridazon, men værdierne har været under grænseværdien for drikkevand og for nedadgående. Men desværre i oktober 2021-målingen, viste prøverne, at vi i den ene boring er gået op fra 0,055 til 0,11 mikrogram/liter. Vi undrer os meget og håber, at de næste prøver i efteråret viser noget andet og bedre. Der er ingen overhængende problem, fordi vandet blandes med den anden boring, som ikke har pesticider, så drikkevandet er i orden. Men det er bekymrende. Vi er pålagt at tage hyppigere prøver. Prøverne fra i år skal indeholde 3 nye pesticider: Imazalil, Metamitron-defaminomino og Metaldehyd (svampemiddel, ukrudt i bederoer, sneglebekæmpelse). Samtidig kan man få taget prøver af PFAS og PFOS. Det vil vi få gjort, så vi fortsat kan være trygge ved vores vand. Det øger udgifterne til prøvetagning med 4000 kr årligt.

**Kommunalt tilsyn:** Vi havde tilsyn på vandværket sidst i 2021. Vi fik meget ros for renholdelse, dokumentation og vedligeholdelse og at vi havde styr på tingene. Pga. stigende værdi på Desphenylkloridazon i grundvandsprøverne er vi pålagt øget prøvetagning og opsyn. (Cowis undersøgelse placerede os som ”højrisiko” vandværk

**BNBO:** Vi har fået en underskrevet en BNBO-deklaration med lodsejeren på det berørte område, som gælder 5 år. Det næste, der skal ske, er at vi får det tinglyst. Kommunen har godkendt ordlyden, så det skal nok falde på plads. Der skal ikke økonomisk kompenseres, og det er lodsejens fortjeneste. Vi takker. Vi har ca. 10 parcelhusgrunde indenfor BNBO-området. Vi kan ikke kræve, at der afstås fra at bruge sprøjtegifte, skimmel- og svampebekæmpelse mv., men vi påtænker et oplysningsarbejde rettet mod – gerne alle parcelhushaver.

**Kommunen**: Vi har haft et godt samarbejde med kommunen omkring vandkvalitet og BNBO.

**Større raparationer:** Vi fik renoveret vores iltningstårn i 2021.

**Nye målere** med drive-by aflæsning har virket godt. Vi har besluttet at aflæse 2 gange om året, så vi hurtigere kan opdage brud og utætheder. Hvis vi ved aflæsning får alarm om, at måleren ikke har stået stille i et døgn, så kontakter vi andelshaveren. Det er en service og ændrer ikke ved, at det er andelshaverens ansvar at følge med i sit eget vandforbrug ved jævnlig aflæsning af måleren. Det kan spare én for mange penge.

**Ny hjemmeside:** Vi har fået hjælp til at opsætte en ny hjemmeside, som vi bedre kan manøvrere på. Indholdet på hjemmesiden vil stort set være det samme.

**Vores fremtid:** Bestyrelsen blev ved sidste generalforsamling bemyndiget til at undersøge og beregne muligheder for sammenlægning eller samarbejde med andre vandværker. Vi henvendte os til de omkringliggende vandværker med et oplæg med begrundelse for vores overvejelser om sammenlægning, som stemmer overens med den begrundelse vi gav til generalforsamlingen sidste år

Der er flere måder at samarbejde med andre værker på: Egentlig sammenlægning eller samarbejde om driften.

Ved drift samarbejde bevarer man de enkelte vandværkers bestyrelse, men samarbejder om teknisk og regnskabsmæssig drift. Vi mener ikke, at vi vinder meget ved driftsamarbejde. Her har vi optimeret.

Ved sammenlægning kan man enten bevare boringerne og ledningsnettet, men drive det som eet værk, eller nedlægge boringer og etablere hovedforsyningsledning mellem vandværkerne. Det er sammenlægning, som vi går efter.

Hvis vi kigger geografisk på sammenlægning, så kan vi se mod:

* Tuse Næs, hvor vi allerede er ringforbundet og her er der erfaringer med sammenlægninger.
* Tuse, med mange nye parcel udstykninger,
* Kundby og de kontakter Kundby har til Knabstrup, Gislinge, Skamstrup og Stigs Bjergby, Kvanløse. De fleste af de vandværker har stor indvindingskapacitet og sælger vand til Kalundborg)

Vi er i gang med dialog på alle områderne. Udfordringerne er, at alle de implicerede vandværker skal være indstillet på at gå i gang samtidig.

Selve processen indebærer, at man skal værdiansætte det enkelte vandværk mhp. at få en retfærdig sammenlægning, hvor andelshaverne begge steder/alle steder kan se sig selv. Vi anslår, at hvis det lykkes os at give hinanden, - vandværkerne imellem, - håndslag på at påbegynde beregningerne på en sammenlægning, så tager det 1 - 2 år at få et beslutningsgrundlag til generalforsamlingerne på plads.

Vi har også kontaktet FORS mhp. at høre hvilken procedure man skal igennem hvis man vil have dem til at overtage – blot for at give generalforsamlingen et grundlag for at kunne sammenligne. På det materiale, vi har fået, ser det mere besværligt og dyrere ud, end hvis vi kan finde sammen med andre vandværker.

Der vil under alle omstændigheder være udgifter forbundet med en sammenlægnings øvelse. (ny rørføring, værdiudjævning, konsulentbistand). Vi har derfor ud fra et forsigtighedsprincip hævet prisen, så vi fra 2023 betaler kostprisen for vandet, hvor vi de senere år har tæret på opsparede midler.

**Bestyrelsen:** Vi har holdt 4 bestyrelsesmøder og alle har haft uddelegeret opgaver mellem bestyrelsesmøderne. Vi har kunnet holde julefrokost, vi måtte springe over sidste år. Desværre skal vi tage afsked med bestyrelsesmedlem Tom denne gang. Tak for din indsats. Til næste år har vores kasserer Gitta allerede meddelt, at hun ikke genopstiller, så der skal vi have en ny kasserer i tankerne. En meget vigtig post.

**Politisagen:** Politiet afsluttede efterforskningen i februar. Vi havde rejst et erstatningskrav på 68.017 kr. Sagen gik til retsafgørelse. Retten har meddelt, at sagen er afsluttet med tiltalefrafald.

**Fremtidige arbejsopgaver:**

* Registrering af ledningskort til elektronisk register
* Slambassin vedligeholdes/renoveres
* Beredskabsplan ajourføres
* Fortsætte sammenlægnings forhandlinger
* persondataforordningen

**Afsluttede opgaver:**

BNBO, politisag, hjemmesiden

**Afslutning:**

Jeg og bestyrelsen har, gennem den udførlige beretning, forsøgt at give generalforsamlingen et grundlag (pesticider, øgede krav/kvalifikationer til bestyrelsen, øgede udgifter, generations- skifte/rekrutteringsproblemer) til at forstå udviklingen på landsplan og lokalt for de små danske andelsejede vandværker som os.

Spørgsmål fra salen: Er der grund til sammenlægning? Bestyrelsen sammenfatter: p. g. a rekrutterings vanskeligheder til bestyrelsen, usikker vandkvalitet og øgede krav til bestyrelsesarbejdet, er detnødvendigt.

Spørgsmål vedr. de nye digitale kort. Retter de op på unøjagtige gamle. kort? Det skulle de gøre, da de er opmålt med gps.

Ros til beretningen. Den blev godkendt.

1. **Godkendelse af det reviderede regnskab.**

Gitta gennemgik regnskabet.

Regnskabet er godkendt

1. **Fremlæggelse af budget for 2023, herunder takstblad 2023.**

Budgettet er godkendt, og hermed takstbladet.

1. **Behandling af indkomne forslag:** Ingen forslag.
2. **Valg af medlemmer og suppleanter til bestyrelsen**

På valg er:

Peter E. Olsen – modtager genvalg. Valgt

Tom Heimark - modtager ikke genvalg.

Kirsten Kongsgaard Nielsen – modtager genvalg. Valgt

Jesper Fogelberg Larsen valgt

På valg som suppleanter er:

Leif Hansen – modtager genvalg. Valgt

Peter Fabricius – modtager ikke genvalg. Der var ingen der opstillede til 2. suppleant, så vi nøjes med 1 suppleant.

1. **Valg af revisorer og revisorsuppleant**

På valg som revisorer er:

Kaj Larsen - modtager genvalg. Valgt

Hans Boye Olsen – modtager genvalg. Valgt

På valg som revisorsuppleant er:

Lennart Balle - modtager genvalg. Valgt.

1. **Eventuelt**

Hans Bøje Olsen fortalte om et møde fra Kalundborg forsyning omhandlende rensning af vand fra Tissø. Kalundborg skal bruge vandet til industrierne.

Det blev også vist rundt på Kalundborg rensningsanlæg, der er et af Europas mest effektive. Spildevandet kan levere 30 % af varmen i Kalundborg.

Spørgsmål vedr. brandhanerne. De er der stadig. Vi venter på svar fra beredskabet.

Lena takkede for fremmødet og fremdrog endnu en gang, at det er vigtigt, at vandværket forbliver på brugernes hænder, når vi planlægger samarbejde og sammenlægning.

Med venlig hilsen

Bestyrelsen